Document ID: 32008R0733

NÕUKOGU MÄÄRUS (EÜ) nr 733/2008,
15. juuli 2008,
kolmandatest riikidest pärinevate põllumajandustoodete imporditingimuste kohta pärast Tšernobõli tuumaelektrijaama avariid
(kodifitseeritud versioon)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 133,
võttes arvesse komisjoni ettepanekut,
ning arvestades järgmist:
(1)
Nõukogu 22. märtsi 1990. aasta määrust (EMÜ) nr 737/90 kolmandatest riikidest pärinevate põllumajandustoodete imporditingimuste kohta pärast Tšernobõli tuumaelektrijaama avariid (1) on korduvalt oluliselt muudetud. (2) Selguse ja otstarbekuse huvides tuleks kõnealune määrus kodifitseerida.
(2)
26. aprillil 1986 toimunud Tšernobõli tuumaelektrijaama avarii tagajärjel paiskus atmosfääri märkimisväärses koguses radioaktiivseid aineid.
(3)
Jättes endale võimaluse tulevikus vajaduse korral toetuda nõukogu 22. detsembri 1987. aasta määrusele (Euratom) nr 3954/87, mis käsitleb toiduainete ja loomasööda radioaktiivse saastatuse lubatud piirmäärade kehtestamist tuuma- või muu kiirgusavarii korral (3) ja võttes arvesse Tšernobõli avarii spetsiifilisi tagajärgi, peaks ühendus tagama, et inimtoiduks ette nähtud põllumajandustooted, mis võivad olla saastatud, toodaks ühendusse ainult vastavalt ühisele korrale.
(4)
Nimetatud ühine kord peaks kaitsma tarbijate tervist ja ühenduse ning kolmandate riikide vahelist kaubandust ebasoodsalt mõjutamata säilitama turu ühtsuse ja mitte kahjustama kaubavahetust.
(5)
Lubatud piirmäärade järgimist tuleks asjakohaselt kontrollida, ja kui neid ei järgita, siis importi mitte lubada.
(6)
Mitmete põllumajandustoodete radioaktiivne saastatus on vähenenud ja väheneb veelgi tasemeni, mis oli enne Tšernobõli avariid. Seepärast tuleks kehtestada kord, mis võimaldab sellised tooted käesoleva määruse reguleerimisalast välja jätta.
(7)
Kuna käesolev määrus hõlmab kõiki inimtoiduks ette nähtud põllumajandussaadusi ja -tooteid, ei ole kõnesoleval juhul vaja kohaldada nõukogu 26. aprilli 2004. aasta direktiivi 2004/68/EÜ (millega kehtestatakse loomatervishoiu eeskirjad teatavate elusate kabiloomade impordile ühendusse ja transiidile ühenduse kaudu) (4) artiklis 14 nimetatud korda.
(8)
Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused, (5)
ON VASTU VÕTNUD KÄESOLEVA MÄÄRUSE:
Artikkel 1
Välja arvatud I lisas loetletud inimtoiduks sobimatud tooted ja vastavalt artikli 5 lõikes 2 osutatud korrale käesoleva määruse reguleerimisalast väljajäetavad tooted, kohaldatakse käesolevat määrust kolmandatest riikidest pärinevate toodete suhtes, mis on nimetatud:
a)
asutamislepingu I lisas;
b)
nõukogu 7. novembri 2006. aasta määruses (EÜ) nr 1667/2006 glükoosi ja laktoosi kohta; (6)
c)
nõukogu 29. oktoobri 1975. aasta määruses (EMÜ) nr 2783/75 ovoalbumiini ja laktalbumiini ühise kaubandussüsteemi kohta; (7)
d)
nõukogu 6. detsembri 1993. aasta määruses (EÜ) nr 3448/93, millega nähakse ette põllumajandussaaduste töötlemisel saadud teatavate kaupadega kauplemise kord. (8)
Artikkel 2
1. Muude kehtivate sätete kohaldamist piiramata, tuleb artiklis 1 nimetatud tooteid vabasse ringlusse lubades järgida käesoleva artikli lõikes 2 kehtestatud lubatud piirmääri.
2. Tseesium-134 ja -137 maksimaalne akumuleerunud radioaktiivsustase ei ületa: (9)
a)
370 Bq/kg II lisas loetletud piima ja piimatoodete ning toiduainete puhul, mis on ette nähtud imikute toitmiseks esimesel neljal kuni kuuel elukuul ja rahuldavad selle inimrühma toitumisvajadusi ning pannakse jaemüüki selgelt eristatavates ning etiketiga „imikutoit” varustatud pakendites;
b)
600 Bq/kg kõikide teiste asjaomaste toodete puhul.
Artikkel 3
1. Liikmesriigid kontrollivad, kuidas artiklis 2 lõikes 2 ette nähtud lubatud piirmääri järgitakse artiklis 1 nimetatud toodete osas, võttes arvesse päritoluriigi saastatuse taset.
Võidakse kontrollida ka ekspordilube.
Sõltuvalt kontrolli tulemustest võtavad liikmesriigid artikli 2 lõike 1 kohaldamiseks vajalikke meetmeid, sealhulgas võivad nad kas üksiktoodet või kogu tooteliiki vabasse ringlusse mitte lubada.
2. Iga liikmesriik annab komisjonile käesoleva määruse kohaldamisega seotud teavet, eriti juhtumite kohta, kui lubatud piirmääri ei järgita.
Komisjon edastab selle teabe teistele liikmesriikidele.
3. Kui tuvastatakse korduv lubatud piirmäärade rikkumine, võib võtta vajalikke meetmeid vastavalt artikli 5 lõikes 2 osutatud menetlusele.
See võib isegi tähendada, et asjaomasest kolmandast riigist pärinevaid tooteid ei lubata importida.
Artikkel 4
Käesoleva määruse kohaldamise kord, kõik muudatused I lisa toodete loetelus ja käesolevast määrusest väljajäetud toodete nimekiri võetakse vastu vastavalt artikli 5 lõikes 2 osutatud menetlusele.
Artikkel 5
1. Komisjoni abistab komitee.
2. Käesolevale lõikele viitamisel kohaldatakse otsuse 1999/468/EÜ artikleid 5 ja 7.
Tähtajaks otsuse 1999/468/EÜ artikli 5 lõike 6 tähenduseks kehtestatakse üks kuu.
Artikkel 6
Määrus (EMÜ) nr 737/90, mida on muudetud III lisas loetletud määrustega, tunnistatakse kehtetuks.
Viiteid kehtetuks tunnistatud määrusele tõlgendatakse viidetena käesolevale määrusele ning neid loetakse vastavalt IV lisas esitatud vastavustabelile.
Artikkel 7
Käesolev määrus jõustub kahekümnendal päeval pärast selle avaldamist Euroopa Liidu Teatajas.
See lõpeb
a)
31. märtsil 2010, kui nõukogu enne seda kuupäeva teisiti ei otsusta, eriti kui artiklis 4 osutatud väljajäetud toodete nimekiri hõlmab kõiki inimtoiduks ettenähtud tooteid, mille suhtes käesolevat määrust kohaldatakse;
b)
määruse (Euratom) nr 3954/87 artikli 2 lõikes 1 osutatud komisjoni määruse jõustumise kuupäeval, kui see on enne 31. märtsi 2010.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. juuli 2008

Labels: 5
14
20
0
3
6
18